Document ID: 32011D0196

KOMMISSIONENS AFGØRELSE
af 29. marts 2011
om overensstemmelse mellem standard EN 14682:2007 om snore og bændler på børnetøj og kravet om produktsikkerhed i almindelighed i Europa-Parlamentets og Rådets direktiv 2001/95/EF samt offentliggørelse af standardens reference i Den Europæiske Unions Tidende
(meddelt under nummer K(2011) 1860)
(EØS-relevant tekst)
(2011/196/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (1), særlig artikel 4,
efter høring af det stående udvalg, der er nedsat i henhold til artikel 5 i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester (2), og
ud fra følgende betragtninger:
(1)
Ved artikel 3, stk. 1, i direktiv 2001/95/EF fastsættes det, at producenter kun må markedsføre sikre produkter.
(2)
I henhold til artikel 3, stk. 2, i direktiv 2001/95/EF formodes et produkt at være sikkert for så vidt angår de risici og risikokategorier, der er omfattet af de relevante nationale standarder, når det er i overensstemmelse med ikke-bindende nationale standarder, der gennemfører europæiske standarder, for hvilke Kommissionen i overensstemmelse med direktivets artikel 4, stk. 2, har offentliggjort referencer i Den Europæiske Unions Tidende.
(3)
I henhold til artikel 4, stk. 1, i direktiv 2001/95/EF bør europæiske standarder udarbejdes af europæiske standardiseringsorganer på grundlag af mandater fra Kommissionen. Kommissionen offentliggør referencerne for sådanne standarder.
(4)
I artikel 4, stk. 2, i direktiv 2001/95/EF fastlægges proceduren for offentliggørelse af referencer for standarder, der er vedtaget af de europæiske standardiseringsorganer inden direktivets ikrafttræden. Hvis en standard sikrer overensstemmelse med kravet om produktsikkerhed i almindelighed, beslutter Kommissionen at offentliggøre dens reference i Den Europæiske Unions Tidende. I så tilfælde træffer Kommissionen på eget initiativ eller på anmodning af en medlemsstat og efter proceduren i artikel 15, stk. 2, afgørelse om, hvorvidt den pågældende standard er i overensstemmelse med det almindelige sikkerhedskrav. Kommissionen træffer beslutning om offentliggørelse efter at have hørt det udvalg, der er nedsat ved artikel 5 i direktiv 98/34/EF. Den underretter medlemsstaterne om sin beslutning.
(5)
Kommissionen gav i november 2000 CEN (Den Europæiske Standardiseringsorganisation) mandat til at fastsætte europæiske sikkerhedsstandarder vedrørende risikoen for kvælning og skade og for at komme i klemme ved snore og bændler på børnetøj.
(6)
CEN vedtog standard EN 14682: 2004 som opfølgning på Kommissionens mandat. Kommissionen offentliggjorde referencen i Den Europæiske Unions Tidende (3).
(7)
I september 2007 vedtog CEN en ny udgave, som erstattede standard EN 14682: 2004. Denne udgave tydeliggør kravene for snore og bændler på børnetøj og indeholder forklarende tegninger. Referencen for standard EN 14682:2007 offentliggøres ikke i Den Europæiske Unions Tidende.
(8)
I perioden fra november 2008 til februar 2010 undersøgte markedsovervågningsmyndighederne i 11 medlemsstater i fællesskab, om børnetøjsprodukter på deres markeder var i overensstemmelse med kravene i standard EN 14682:2007. Projektet blev medfinansieret af Kommissionen (4).
(9)
De markedsovervågningsmyndigheder, der deltog i projektet, indsendte mere end 400 RAPEX-meddelelser om børnetøj, der ikke overholdt kravene i standard EN 14682:2007. Disse meddelelser tegnede sig for en væsentlig del af det samlede antal RAPEX-meddelelser i 2009 (5).
(10)
Det fælles projekt gav anledning til et mere udbredt kendskab til og opmærksomhed om kravene i standard EN 14682: 2007 blandt erhvervsdrivende i forsyningskæden.
(11)
Det er Kommissionens opfattelse, at standard EN 14682:2007 lever op til mandat M/309, overholder kravet om produktsikkerhed i almindelighed i direktiv 2001/95/EF, og at referencen bør offentliggøres i Den Europæiske Unions Tidende i henhold til proceduren i artikel 4, stk. 2, første afsnit.
(12)
Denne afgørelse om overensstemmelse mellem standard EN 14682:2007 og kravet om produktsikkerhed i almindelighed tages på Kommissionens initiativ.
(13)
Foranstaltningerne i denne afgørelse er i overensstemmelse med udtalelse fra det udvalg, der er nedsat ved direktiv 2001/95/EF -
VEDTAGET DENNE AFGØRELSE:
Artikel 1
Standard EN 14682:2007 »Børnetøj - Sikkerhedskrav - Snore og bændler på børnetøj - Specifikationer« er i overensstemmelse med kravet om produktsikkerhed i almindelighed i direktiv 2001/95/EF, for så vidt angår de risici, der er omhandlet i standarden.
Artikel 2
Referencen for standard EN 14682:2007 offentliggøres i C-udgaven af Den Europæiske Unions Tidende og erstatter referencen til standard EN 14682:2004.
Artikel 3
Denne afgørelse er rettet til medlemsstaterne.
Udfærdiget i Bruxelles, den 29. marts 2011.

Labels: 7
3
1
0